
Anexa nr.1 la HCL       /25.09.2025
Regulament privind modul de derulare a procesului
de bugetare participativă
Capitolul 1 - Scopul
Prezentul regulament are ca scop stabilirea cadrului general şi a procedurii pentru selecţionarea proiectelor de interes public iniţiate de cetăţeni prin implicarea lor directă în procesul de bugetare participativă.

Obiectivul general îl constituie desfăşurarea în bune condiţii a procesului de bugetare participativă în vederea atingerii următoarelor deziderate:

1. Dezvoltarea unui cadru organizațional eficient de dialog între administraţia publică locală, cetățeni, asociaţii, fundaţii și societăți comerciale pentru găsirea soluțiilor optime pentru problemele localității Dumbrăvița;

2. Creșterea implicării cetățenilor în viața comunității: procesul încurajează cetățenii să identifice preocupările personale cu binele comun, să înțeleagă complexitatea problemelor comunității și să furnizeze soluții, să-și dezvolte abilitățile participative;

3. Adaptarea politicilor publice la nevoile cetățenilor cu scopul de creștere a nivelului calității vieții în  localitatea Dumbrăvița și de stimulare a acestei creșteri;

4. Creșterea transparenței activității administrației publice locale, modernizarea administrației, responsabilizarea aleșilor locali, eficientizarea cheltuirii banului public, implementarea guvernării deschise.

5. Stimularea democrației participative și dezvoltarea leadership-ului în comunitate.
Capitolul 2 - Dezvoltarea unei platforme informatice
1. Primăria localității Dumbrăvița va asigura existenta unei aplicații informatice care să permită implementarea unei soluții de bugetare participativă la nivelul localității, prin dezvoltarea unei platforme publice online pentru înscrierea ideilor de proiecte și ierarhizarea pe baza votului cetățenilor.
2. Platforma web trebuie să ofere cetățenilor multiple posibilități de implicare:

a) trimitere de propuneri de proiecte;

b) identificarea în timp real a tuturor propunerilor de proiecte trimise de cetățeni și/sau organizații;

c) votarea proiectelor prezentate în Lista finală cu proiecte propuse;

d) posibilitatea de a fi înscris și ales ca membru în Comisia de evaluare;
e) monitorizarea implementării proiectelor câștigătoare.

Capitolul 3 – Valoarea bugetului 
1. Valoarea bugetului propus, în cadrul procesului de bugetare participativă pentru proiectele selecționate este de 2.500.000 RON/ciclu de bugetare participativa. Ciclul de bugetare participativa este de 2 ani.
2. (1) Valoarea estimată pentru un proiect propus trebuie să se încadreze în suma maximă de  700.000 RON, inclusiv TVA.
(2) Intr-un ciclu de bugetare participativa, pot fi acceptate maxim 2 proiecte la valorea maxima de 700.000 RON inclusiv TVA, celelalte proiecte urmand a fi limitate la valoarea de maxim 400.000 RON inclusiv TVA.
3. La fiecare 2 ani (durata unui ciclu de bugetare participativa), în urma derulării procesului de bugetare participativă, vor fi selectate proiectele câștigătoare care vor fi cuprinse în bugetul de venituri și cheltuieli al  localității Dumbrăvița pentru o finalizare in acel ciclu bugetar de 2 ani.      
Capitolul 4 – Domeniile de aplicare
1. Propunerile de proiecte trebuie să se încadreze într-unul din următoarele domenii, pentru obiective care sunt în administrarea  localității Dumbrăvița:

a) Infrastructură stradală: alei, trotuare, scuaruri, zone pietonale;

b) Amenajare de spații verzi și locuri de joacă;

c) Mobilitate, accesibilitate şi siguranţa circulaţiei pe străzile ce aparțin de localitatea Dumbrăvița;

d) Amenajare spaţii publice (mobilier urban, iluminat public etc.);

e) Educație;
f) Cultură;

g) Social;

h) Sport;

i) Sănătate;

j) Protecția mediului (colectarea deșeurilor, salubritate etc.);
k) Digitalizare (smart city);

l) Alte domenii de interes pentru comunitate

2. Chiar dacă propunerea poate fi încadrată în mai multe domenii, deponentul trebuie să opteze pentru domeniul pe care îl consideră cel mai potrivit/relevant/preponderent.

Capitolul 5 – Participanții și informarea acestora
1. Pot participa la procesul de bugetare participativă toți cetăţenii care locuiesc, muncesc sau studiază în localitatea Dumbrăvița și au vârsta de minim 16 ani. 
2. De asemenea pot înainta propuneri de proiecte și asociațiile, fundaţiile, ONG-urile și societățile comerciale cu Dumbrăvița.

3. Cetăţenii care trimit propuneri de proiect/votează proiecte, sunt de acord cu termenii şi condiţiile în care funcţionează secţiunea dedicată bugetului participativ de pe site-ul localității Dumbrăvița. 

4. Persoanele fizice sau juridice care depun proiecte trebuie să prezinte o dovadă prin care să arate că respectă condițiile de la punctul 1 și 2 (copie după CI, adeverință din partea angajatorului sau a școlii, respectiv o copie după certificatul de înregistrare sau alt document doveditor).

5. Persoanele care participă la vot trebuie să își creeze un cont de utilizator în platforma online și să se identifice după un cont unic de email. Respectarea condițiilor de la punctul 1 al prezentului capitol se face pe propria răspundere.

6. Cu 2 luni inainte de demararea unui nou ciclu de bugetare participativa, Primăria localității Dumbrăvița va derula o campanie pentru informarea în mod corespunzător a cetățenilor despre bugetul participativ. Se vor afișa informări scrise către toate asociațiile de proprietari, în locurile special amenajate din localitate precum și în mediul on-line (pagina de internet a primăriei, paginile de socializare media ale primăriei) și se vor distribui către toate organizațiile, asociațiile și grupurile civice cu care Primăria localității Dumbrăvița are relații de colaborare.

7. Informarea cetatenilor se va face pe pagina de internet a primariei. Pe paginile de socializare media ale primariei, se fac informari pentru fiecare proiect in parte si in zile diferite pentru a permite exprimarea comunitatii pe fiecare idee in parte.
Capitolul 6 - Modalitatea de înscriere a proiectelor
1. Fiecare persoană fizică sau juridică poate formula o singură propunere de proiect pentru fiecare din domeniile stabilite la Capitolul 4. Proiectul trebuie să fie sau să poată fi asimilat unei investiţii aflate în competenţa Primăriei localității Dumbrăvița şi să vizeze un spaţiu din proprietatea publică a localității.
2. Proiectele se depun prin platforma online dedicată bugetării participative sau fizic la sediul primăriei, în perioada stabilită și comunicată pentru înscrierea proiectelor.

3. Pentru depunerea  unui proiect vor fi completate următoarele informaţii (cuprinse în fișa de proiect – vezi Anexa 2):

a) Titlul proiectului: 

· să fie concis şi să se refere la un anumit rezultat cheie al proiectului.

b) Domeniul în care se înscrie proiectul 

· se va specifica domeniul în care se înscrie proiectul.

c) Descrierea proiectului

· formularea problemei, detaliată

· specificarea nevoilor identificate

· descrierea beneficiilor generale obţinute prin implementarea proiectului

d) Localizarea proiectului 

· prin adresă, hartă, zonare

e) Durata proiectului

· estimarea duratei de implementare a proiectului.

f) Beneficiarii proiectului

· specificarea beneficiarilor proiectului

· explicarea valorii adăugate pe care proiectul o aduce beneficiarilor 

g) Buget estimat

· se va completa valoarea estimată cu TVA

h) Documente ataşate 

· fotografii, schiţe, planuri, alte documente suport

i) Modul în care iniţiatorul doreşte să se implice în proiect 

· voluntariat, cofinanţare, sponsorizare.

j) Acțiunile necesare estimate pentru implementarea propunerii de proiect
· etapele necesare implementării proiectului

k) Inițiatorul propunerii de proiect și datele de contact.
4. Toate propunerile de proiecte, atât online cât și fizic, se vor face într-un formular tipizat, formular prezentat în Anexa 2 -  Formular Propunere de Proiect.
5. Toate propunerile trimise de cetăţeni se introduc în Lista generală de propuneri și sunt filtrate, analizate și fuzionate (în caz că sunt complementare) de către Comisia de evaluare a proiectelor, comisie care are responsabilitate și de a aduce imbunatatiri propunerilor pentru a putea fi eligible și va elabora Lista provizorie cu proiectele eligibile.

Capitolul 7 - Criterii de eligibilitate a proiectelor

1. Pentru a fi validate în cadrul procesului de bugetare participativă, proiectele trebuie să fie de competența Primăriei localității Dumbrăvița, să nu contravină reglementărilor prezentului regulament sau a altor prevederi legale în vigoare și să îndeplinească următoarele criterii de eligibilitate:

a) să fie de interes local și să nu realizeze activităţi cu scop comercial, publicitar, de natură politică, religioasă sau etnică;

b) să fie sau să poată fi asimilate unei investiţii aflate în competenţa Primăriei localității Dumbrăvița şi care vizează un spaţiu din domeniul public al localității Dumbrăvița;
c) să nu fie contrare sau incompatibile cu planuri sau proiecte ale localității Dumbrăvița aflate în derulare1;
d) să nu genereze cheltuieli de funcţionare semnificative după implementare (întreţinere, plata unor drepturi de autor, etc.);

e) să fie delimitate zonal;

f) să se încadreze în bugetul maxim alocat unui proiect;

g) să se încadreze în domeniile prevăzute în prezentul Regulament.

1 : În perioada stabilita de calendarul campaniei pot fi adresate întrebări  cu privire la compatibilitatea proiectelor cu planurile sau proiectele localitatii aflate în derulare.

2. Validarea proiectelor în cadrul procesului de bugetare participativă va fi realizată de către o Comisie de evaluare constituită în acest sens la nivelul Primăriei localității Dumbrăvița. 

Capitolul 8 - Calendarul  campaniei

Calendarul campaniei va fi stabilit de către conducerea executivă a Primăriei localității Dumbrăvița și va cuprinde:

1. Lansare şi promovare campanie

2. Perioada de depunere întrebări . Întrebările referitoare la eligibilitate  pot fi formulate de participanţi numai în scris, într-un timp dinainte stabilit; Răspunsurile la întrebări vor fi formulate de departamentul responsabil din administraţia primăriei şi vor fi expediate, numai în scris, participanţilor în cel mult două săptămâni de la data limită de primire a întrebărilor; 
3. Perioada de depunere a proiectelor.

4. Perioada în care Comisia de evaluare va analiza proiectele depuse și va solicita, în cazul în care consideră necesar, clarificări aplicanţilor pentru a asigura validarea proiectelor.

5. Data afișării/publicării pentru Lista Provizorie cu proiecte eligibile și Lista proiectelor respinse.

6. Data afișării/publicării pentru Lista finală cu proiecte propuse eligibile.

7. Perioada de 14 zile, pentru dezbatere publică cu cetăţenii; prezentarea proiectelor eligibile.

8. Perioada în care cetăţenii vor vota proiectele eligibile, dar nu mai puțin de 30 zile.
9. Data afișării/publicării pentru Lista finală cu proiectele câștigătoare.

Capitolul 9 - Comisia de evaluare a proiectelor
1. Evaluarea proiectelor se va face de către o Comisie de evaluare constituită în acest scop, conform aprobării Consiliului Local.

2. Această comisie are următorul rol:

1. organizează și monitorizează desfășurarea campaniei;

2. verifică propunerile din punct de vedere financiar și legal;

3. filtrează sugestiile trimise de cetățeni pe considerente de impact, fezabilitate și eligibilitate;

4. fuzionează ideile convergente, eliminând redundanța și suprapunerea ideilor.

3. Comisia de evaluare va fi formată din 9 membri avand  urmatoarea componenta:

i. doi reprezentanti al comunitatii……………………………………………, 

Reprezentantii comunității vor fi selectati prin vot de către cetăţeni,  dintre persoanele înscrise pe platforma online care şi-au anunţat intenţia de a reprezenta comunitatea precum si de catre participantii Alumni cu proiecte eligibile

ii. doi reprezentanti Alumni (participant/castigatori din editii precedente),

iii. doi reprezentanti din partea Primariei si 

iv. trei consilieri locali (cate unul de la fiecare comisie - comisia de urbanism, comisia buget-finante, comisia sport-cultura-educatie)……………………………………………………….
4. Comisia de evaluare va analiza proiectele încărcate pe platforma online și cele depuse fizic și va valida acele proiecte care îndeplinesc toate condițiile menționate în prezentul regulament. Analiza proiectelor se va face sub toate aspectele, respectiv tehnic, juridic, urbanistic și economic, cu evaluarea impactului /viabilității/fezabilității acestora.

5. În cazul în care comisia consideră necesar, aceasta poate invita iniţiatorul proiectului pentru informații suplimentare în ceea ce privește proiectul propus. 

6. Comisia își rezervă dreptul de a optimiza proiectele propuse, atât prin îmbunătățiri din punct de vedere tehnic cât și prin estimarea mai eficientă a costurilor, dar cu notificarea în scris a inițiatorilor.

7. Respingerea unui proiect de către comisie se va motiva în scris, iar motivarea va fi făcută publică, împreună cu Lista proiectelor respinse.

8. Transparența procesului decizional se realizează prin garantarea accesului public la cele 2 liste intermediare: Lista Provizorie cu proiecte eligibile și Lista proiectelor respinse, astfel încât toți cei interesați să poată analiza modul în care propunerile colectate au fost evaluate. Procesul decizional pentru determinarea Listei finale cu proiecte propuse implică și alocarea unei perioade de 14 zile pentru depunerea de contestații și clarificarea acestora.

9. După clarificarea contestațiilor, Comisia de evaluare va definitiva și publica Lista finală cu proiecte propuse, listă care va conține toate proiectele supuse procesului de votare.

10. Toate proiectele validate și optimizate de către comisie urmează să fie afișate la secțiunea dedicată campaniei și supuse votului online al cetățenilor. Proiectele vor fi afișate respectând elementele menționate la capitolul 6.

11. În cazul proiectelor depuse fizic, afișarea acestora pe platforma online se va realiza prin grija Comisiei de evaluare. 
Capitolul 10 - Votarea proiectelor
1. Se va realiza într-o perioadă de minim 30 de zile, prin intermediul platformei online dedicată bugetării participative. 

2. Pentru a limita votul multiplu, accesul cetățenilor la platforma de vot se va realiza prin autentificare prin cont unic de email, respectând condițiile de la Capitolul 5.

3. Fiecare persoană va avea posibilitatea de a vota câte un proiect din cadrul fiecărei categorii.

4. Ierarhizarea proiectelor se va face în funcție de numărul de voturi, în limita bugetului alocat. 

Capitolul 11 - Întâlniri  publice și selecția finală proiectelor
1. Selecția finală a proiectelor se va realiza după dezbaterea în cadrul întâlnirilor publice cu cetățenii.Modul de debatere (pe canalele de socializare a comunitatii sau organizat prin DumbravitaTV sau alta forma) va fi stabilit de comisia de evaluare la inceperea ciclului bugetar.

2. În cadrul întâlnirilor publice se vor prezenta primele 20 proiecte în funcție de numărul voturilor exprimate online, ocazie cu care participanții își vor putea exprima prin vot direct opțiunea proprie.

3. La încheierea perioadei de votare, în termen de 5 zile se întocmește lista cu proiectele câștigătoare, proiecte care vor fi incluse în proiectul de buget al localității Dumbrăvița in ciclul de bugetare participativa cu finalitate in 2 ani. 
Capitolul 12 - Implementarea proiectelor
1. Proiectele selectate în urma celor două proceduri de consultare publică (vot online și vot popular în cadrul întâlnirilor publice) vor fi incluse în bugetul de venituri și cheltuieli al localitatii și implementate prin grija conducerii executive a Primăriei localității Dumbrăvița.

2. Inițiatorul proiectului va fi angrenat ca observator în procesul de implementare al proiectului respectiv, dacă dorește.

3. Durata contractuală maximă de implementare considerată pentru proiectele câștigătoare este de cel mult 2 ani.

4. Rapoartele trimestriale de monitorizare a evoluției acestor proiecte vor fi publice.
5. Proiectele vor fi etichetate cu logo-ul “PROPUS DE CETĂȚENI”.

6. Platforma online va fi periodic actualizată cu materiale foto-video a stadiului de execuţie a proiectelor, fotografii cu amplasamentul proiectului înainte şi după implementare, impresii ale cetăţenilor după implementare, rezultate care vor ilustra succesul implementării.

Capitolul 13 – Evaluarea acțiunii și pregătirea ciclului următor
1. Primăria localității Dumbrăvița va măsura anual gradul de satisfacţie a participanţilor, în vederea îmbunătăţirii constante a procesului.
2. Primăria localității Dumbrăvița va chestiona percepţia participanţilor legată de încrederea în implementarea proiectelor și respectarea termenelor contractuale, transparenţa procesului, inteligibilitatea și importanţa în ceea ce privește viitorul localității.
3. Evaluarea anuală a acţiunii va pune accent pe:

a) calitatea deliberării în stadiile de discuţie a propunerilor de proiecte;

b) reducerea redundanţei prin crearea de filtre netehnice în așa fel încât cetăţenii să se perceapă drept co-parteneri în aceasta fază;

c) control mai mare a identităţii celor implicaţi pentru a asigura accesul egal al fiecărui cetăţean;

d) eliminarea celor ce manipulează procesul pentru a-și asigura un succes mai mare al propunerilor proprii. În acest scop se va controla strict înregistrarea creându-se un sistem de parole și se va realiza un sistem de vot multiplu așa încât cetăţenii să fie încurajaţi să citească toate proiectele trimise înaintea votului final;

e) înmulţirea numărului de spaţii de dialog despre conţinutul proiectelor;

f) creșterea coordonării Bugetului participativ cu alte instrumente de planificare și viziune;

g) iniţierea de instruiri în ceea ce privește tehnicile participative;

h) implicarea cetăţenilor în detalierea și controlul complexităţii proiectelor;

i) rolul activ al participanţilor în reducerea redundanţei propunerilor.

4. În februarie anul următor, Primăria localității Dumbrăvița va publica pe platforma on-line, precum și în mass-media, raportul final privind campania bugetului participativ, derulată pe parcursul anului precedent.
5. Ciclul bugetului participative se intinde pe o perioada de 2 ani, permitand astfel realizarea proiectelor castigatoare si evaluarea ciclului incheiat inainte de demararea unui nou ciclu.

Capitolul 14 - Precizări juridice privind utilizarea platformei dedicate bugetării participative

1. Prin înregistrarea în vederea utilizării platformei dedicate bugetării participative şi furnizarea datelor cu caracter personal, persoanele care se autentifică şi-au exprimat acordul în mod explicit şi fără echivoc ca aceasta să folosească datele cu caracter personal.

2. Platforma asigură păstrarea confidenţialităţii datelor cu caracter personal furnizate pentru acces şi/sau pentru utilizarea acesteia. Această obligaţie nu se aplică în cazul oricărei informaţii dezvăluite de utilizatori către terţi.

3. Platforma prelucrează datele cu caracter personal şi informaţiile deţinute/transmise de către persoanele care se autentifică cu bună credinţă, asigurând respectarea dreptului la viaţa privată şi a legislaţiei în vigoare.

4. Primăria localității Dumbrăvița nu îşi asumă răspunderea pentru exactitatea şi corectitudinea datelor/informațiilor furnizate de către utilizatori.
5. Orice încercare de a utiliza datele personale ale altui utilizator este strict interzisă, fiind considerată o tentativă de fraudă şi va fi sancţionată prin lege contravenţional sau penal, după caz

Anexa nr.2 la HCL              /25.09.2025
Formular Propunere de Proiect
1. Titlul propunerii (să fie concis şi să se refere preferabil la un anumit rezultat cheie al propunerii):
---------------------------------------------------------------------------------------------------------
2. Domeniul de aplicabilitatea în care se înscrie propunerea de proiect:
---------------------------------------------------------------------------------------------------------
3. Delimitarea zonei şi a cartierului în care se doreşte implementarea propunerii:
---------------------------------------------------------------------------------------------------------
4. Durata estimată de implementare a propunerii exprimată în luni calendaristice:
--------------------------------------------------------------------------------------------------------
5. Valoarea estimată a investiției necesare pentru implementarea propunerii de proiect:
---------------------------------------------------------------------------------------------------------
6. Beneficiarii direcți ai propunerii de proiect în caz de implementare:
---------------------------------------------------------------------------------------------------------
7. Descrierea proiectului
- Formularea propunerii de proiect, scop/obiectiv general și obiective specifice al propunerii de proiect:
---------------------------------------------------------------------------------------------------------
- Contextul (situația actuală) și justificarea inițieri proiectului (problema identificată, grupuri afectate)
--------------------------------------------------------------------------------------------------------
- Beneficiile obținute prin implementarea propunerii de proiect (descriere impact/efecte pozitive):
---------------------------------------------------------------------------------------------------------
8. Acțiunile necesare estimate pentru implementarea propunerii de proiect:
---------------------------------------------------------------------------------------------------------
9. Modul în care iniţiatorul doreşte să se implice în proiect:
---------------------------------------------------------------------------------------------------------
10. Inițiatorul propunerii de proiect și datele de contact:
---------------------------------------------------------------------------------------------------------

Anexa nr.3 la HCL                /25.09.2025
Componența Comisiei de evaluare a proiectelor :
1. Reprezentant desemnat din partea comunității locale;

2. Reprezentant desemnat din partea comunității locale;

3. Reprezentant Alumni din partea participantilor Alumni

4. Reprezentant Alumni din partea participantilor Alumni

5. Reprezentant din partea Primariei

6. Reprezentant din partea Primariei

7. Reprezentant desemnat din partea Consiliului Local – comisia 1;

8. Reprezentant desemnat din partea Consiliului Local – comisia 2;

9. Reprezentant desemnat din partea Consiliului Local – comisia3;

